Alkali Baba Usman (an haife shi a ranar 1 ga watan Maris shekarar 1963), shi ne babban sufeto-janar na ƴan sandan Najeriya a halin yanzu, kuma shi ne shugaban hukumar ƴan sanda na 21 a Hukumar ƴan sanda ta Najeriya. Shugaban Najeriya Muhammadu Buhari ne ya naɗa shi bayan cikar wa'adin Muhammad Adamu wanda ya yi ritaya daga aikin ƴan sanda a cikin watan Fabrairun shekarar 2021. Majalisar ƙolin ƴan sanda a ranar Juma’a 4 ga watan Yuni 2021 ta tabbatar da naɗin Alkali Usman Baba a matsayin babban sufeton ƴan sandan Najeriya. Alkali ɗan asalin garin Gaidam ne, Jihar Yobe, Najeriya. A shekarar 1980 ya samu takardar shedar kammala karatunsa na kwaleji na biyu a kwalejin malamai da ke Potiskum a jihar Yobe. Inda daga baya kuma ya karanci kimiyyar siyasa a Jami'ar Bayero Kano (Political science), inda ya kammala a shekarar 1985, ya kuma samu digiri ta 2 a Jami'ar Maiduguri inda ya karanta fannin harkokin gwamnati (Public Administration) a shekarar 1997. Baba ya kasance memba na kwas ɗin 22/2014 2014 a kwalejin tsaro ta ƙasa (National Defence College).